钦定古今图书集成/理学汇编/学行典/第257卷 > 诗经 > 《陈风衡门》
## 钦定古今图书集成/理学汇编/学行典/第257卷 > 诗经 > 《陈风衡门》

衡门之下，可以栖迟。泌之洋洋，可以乐饥。

〈朱注〉《衡门》，横木为门也。门之深者有阿塾堂宇，此惟衡木为之栖迟游息也。泌，泉水也。洋洋，水流貌。此隐居自乐而无求者之词。言衡门虽浅陋，然亦可以游息，泌水虽不可饱，然亦可以玩乐而忘饥也。

岂其食鱼，必河之鲂？岂其取妻？必齐之姜？

〈大全〉山阴陆氏曰：“鲂，鱼之美者。”

岂其食鱼，必河之鲤？岂其取妻，必宋之子？

〈大全〉山阴陆氏曰：“《鲤鱼》之贵者。”　安成刘氏曰：“首章上二句可见其隐居，下二句可见其自乐，后两章可见随寓而安，无求于世也。”